Krajňák, Ondrej, predseda Správnej rady Ústavu pamäti národa (2013-06-28):
Ďakujem pekne. Vážená pani podpredsedníčka, vážené pani poslankyne, vážení páni poslanci, dovoľte mi, aby som vám mohol predniesť výročnú správu o činnosti Ústavu pamäti národa. Ústav pamäti národa je verejnoprávna ustanovizeň zriadená zákonom č. 553/2002 o sprístupňovaní dokumentov o činnosti bezpečnostných zložiek štátu z roku 1939 až 1989. Medzi jeho úlohy patrí úplne a nestranne hodnotiť obdobie neslobody, sprístupňovať dokumenty o prenasledovaných osobách, zverejňovať údaje o vykonávateľoch tohto prenasledovania, dávať podnety na trestné stíhanie zločinov a trestných činov, poskytovať potrebné informácie orgánom verejnej moci, systematicky zhromažďovať a odborne dokumentačne spracovávať všetky druhy informácií, dokladov a dokumentov vyžadujúcich sa na obdobie neslobody, propagovať myšlienky slobody a obrany demokracie. Výročná správa, aj ročná účtovná uzávierka boli jednohlasne schválené výborom pre ľudské práva dňa 13. júna v tomto roku. Výročná správa bola schválená aj Správnou radou Ústavu pamäti národa 18. apríla 2013. V úvode správa poskytuje informácie o činnosti Ústavu pamäti národa, venuje sa činnosti orgánov Ústavu pamäti národa, ako je správna rada, dozorná rada a výbor. Informuje o personálnom zabezpečení. V Ústave pamäti národa bolo v tomto čase priemerne 64 zamestnancov. Informuje o finančnom zabezpečení, transfer zo štátneho rozpočtu pre Ústav pamäti národa bol v celkovej sume 1 mil. 523 tis. 330 eur. V úvode sa správa zaoberá aj spoluprácou s médiami, venuje sa agende súvisiacej so súdnymi spormi. V tomto čase, alebo v čase, kedy správa informovala, existovalo 14 žalôb na ochranu osobnosti. Tri sa týkali náhrady majetkovej ujmy v peniazoch a tri neplatného ukončenia pracovného pomeru. Správa v úvode sa tak isto venuje poskytovaniu informácií štátnym orgánom, NBÚ, SIS-ke, ministerstvu obrany, alebo v zahraničí venuje sa výsledkom medzinárodnej spolupráce v spolupráci s inštitúciami, ako je ENRS alebo USTR, alebo na úrovni európskej siete. Venuje sa agende účastníkov protikomunistického odboja alebo veteránom protikomunistického odboja. V tretej časti sa zaoberá sprístupňovaním dokumentov a Ústav pamäti národa pripravil a sprístupnil žiadateľom celkove 4 827 strán dokumentov. Štvrtá časť sa týka archívu Ústavu pamäti národa. Správa opisuje výsledky činnosti sekcie archívu. Celkovo vybraný materiál v počte 3 418 položiek počet listov archívneho materiálu pripraveného pre skenovanie, pre skenovacie pracovisko, bol 71 825. Počet strán archívneho materiálu sprístupnených cez študovňu archívu bol 835 819. Prostredníctvom študovne boli sprístupnené tlačoviny v počte 249 zväzkov. Počet vypožičaných mikrofišov bol 460, čo znamená 1033 listov. V piatej časti správa informuje o vedeckých aktivitách a o dokumentáciách. Správa prináša zoznam výsledkov a výstupy okruhov vedeckého výskumu a dokumentácie, organizované vedecké a odborné konferencie, kolokvia a semináre, výsledky publikačnej činnosti pracovníkov a účasť pracovníkov na vedeckých konferenciách a seminároch. Zorganizovaných bolo 8 vedeckých a odborných konferencií, kolokvií a seminárov. Okruhy vedeckých výskumov, môžem aspoň niektoré spomenúť – politický systém, režim a spoločnosť na Slovensku ´39 až ´45, osudy slovenských Židov ´39 až ´45, perzekúcie obyvateľstva na medzinárodnom základe, politické procesy na Slovensku po roku ´48 a rehabilitácie, násilná kolektivizácia, poľnohospodárstvo, štát a cirkev, slovenské mestá a regióny, dejiny štátnej bezpečnosti. Boli zorganizované vedecké a odborné konferencie, aspoň niektoré spomeniem – Slovensko v rokoch neslobody, Vyrovnávanie sa s totalitnou minulosťou, Železná opona a tragické príbehy útekov. V siedmej časti sa správa venuje vydaným publikáciám, prináša prehľad edičnej činnosti, monografie, memoáre, zborníky, publikácie vydané mimo edície ústavu, časopis Pamäť národa, ako aj informáciu o stave elektronickej knižnice. Vyšlo celkovo 14 knižných publikácií. Pokračovalo sa aj vo vydávaní štvrťročníka Pamäť národa a ukladaní vydaných publikácií v elektronickom formáte. V ôsmej časti sa zaoberá správa audiovizuálnou tvorbou a venuje sa dosiahnutým výsledkom v produkcii a distribúcii dokumentárnych filmov a zaznamenávaniu výpovedí svedkov z obdobia neslobody. V roku 2012 ÚPN dokončilo samostatne alebo v koprodukcii dva dokumentárne filmy Arbitráž a Saltomoltáre. Odborne spolupracoval aj na výrobe hraného celovečerného koprodukčného československo-poľského filmu s názvom Eštebák, ktorý mal premiéru v roku 2012. V roku 2012 na obrazovkách STV, TV Lux a TV Noe mohli diváci sledovať filmy z produkcie Ústavu pamäti národa. Filmy boli prezentované aj na festivaloch. V roku 2012 vydal Ústav pamäti národa na DVD-čku dvojjazyčnú slovensko-anglickú verziu štyroch svojich dokumentárnych filmov – Junáci z prachu, Ako som mal začať tretiu svetovú vojnu, Tóny v tichu a Tiene barbarskej noci. V roku 2012 sa nakrútilo 42 svedeckých výpovedí. Pre zlepšenie prístupu širokej verejnosti k záznamom svedectiev sa ÚPN zapojilo do medzinárodného projektu Pamäť národa, ktorého cieľom je prehľadne sprístupniť bádateľom, ale aj širokej verejnosti prostredníctvom internetovej stránky svedectvá pamätníkov významných dejinných udalostí. Rovnako sa pokračovalo v systematickej digitalizácii audiovizuálneho archívu ÚPN. Deviata časť opisuje popularizačné a osvetové aktivity. Správa prináša prehľad o uskutočnených aktivitách, akými boli podujatia pri príležitosti výročí, výstavy, filmové festivaly, diskusné podujatia, exkurzie a iné aktivity. Správa sa zmieňuje o exkurziách škôl a verejnosti, predovšetkým do archívu ÚPN. V roku 2012 sa uskutočnilo 12 knižných prezentácií. Medzi ďalšími aktivitami správa spomína projekt Asociácia divadelná Nitra, účasť na knižnom veľtrhu Bibliotéka, projekt vybudovania pamätného miesta pri rieke Morave, položenie vencov na spomínaných aktivitách. Vzdelávacie aktivity. Uskutočnil Ústav pamäti národa 59 prednášok. Približuje a pokračuje správa, kurzy pre študentov s názvom Pramene k dejinám totalitných inštitúcií, kurzy pre študentov Pramene k dejinám špeciálnych služieb v Československu z roku 1918 a ´92 a podieľa sa na projektoch Eurostory, Eustory, či projekte Zabudnuté príbehy alebo projekte Po stopách slobody. V závere správa konštatuje dosiahnuté výsledky a splnenie úloh, ktoré ÚPN ukladá zákon č. 553/2002  Z. z. o pamäti národa, a to napriek tomu, že ani po desiatich rokoch od vzniku ústavu nemá vlastnú budovu. Pracovníci ÚPN pokračovali v napĺňaní dlhodobých projektov i v rozvíjaní nových aktivít. Venovali sa dlhodobým činnostiam, akými sú vedecký výskum, vytváranie evidencií, dokumentácia činnosti Štátnej bezpečnosti, sprístupňovanie dokumentov z činnosti represívnych zložiek, spracovávanie archívnych fondov, služby pre bádateľov, poskytovanie informácií štátnym orgánom pre plnenie ich zákonom stanovených úloh, vzdelávacie a populizačné aktivity, publikačnú činnosť a podobne. Vážené dámy poslankyne, vážení páni poslanci, dovoľte mi, aby som využil aj túto príležitosť a pozval vás do Ústavu pamäti národa. Verím, že aj touto formou nadviažeme intenzívnejší záujem o spoluprácu a spoločne budeme hľadať cestu, ako sa vysporiadať s našou smutnou minulosťou. Ďakujem vám za pozornosť.